Mai multe mașini au fost vandalizate într-o parcare subterană din Ploiești. Fapta a fost comisă de doi minori, iar o cameră de supraveghere a surprins momentul.
Duminică, 17 martie, după-amiază, doi puștani au pătruns în parcarea subterană a unui bloc din Ploiești și au vandalizat mai multe mașini.
Suspecții au vărsat ulei de motor dintr-un bidon pe plafonul, capota și luneta mai multor mașini.
"Un vecin m-a anunțat că mașina mea este acoperită cu ulei de motor. Am vizionat imaginile de pe camerele de supraveghere și am văzut că cei care au comis această faptă sunt doi minori" ne-a declarat păgubitul.
Acesta ne-a transmis că a depus plângere la cea mai apropiată secție de poliție, împreună cu imaginile de pe camerele video.
Dacă vor fi identificați, făptașii ar putea fi acuzați de distrugere.
Potrivit Codului Penal, distrugerea, degradarea sau aducerea în stare de neîntrebuinţare a unui bun aparţinând altuia ori împiedicarea luării măsurilor de conservare sau de salvare a unui astfel de bun, precum şi înlăturarea măsurilor luate se pedepsesc cu închisoare de la 3 luni la 2 ani sau cu amendă.
VIDEO